奉酬伯昌志國所示古調
作者：沈遼
朝代：宋

paragraphs: 餘景避世讙，棲遲在丘壑。
公子引車騎，相訪南山崿。
長離舞員嵩，同爲九皐鶴。
晚節雖殊途，彷彿當年樂。
間關幽鳥哢，凌亂餘花落。
春風豈有意，羣生自回薄。
夙昔欽二妙，聯函得佳作。
顧予非季子，何足聞古樂。
葩華玩洒藻，銀鈎窺雅愽。
故知霄鴻意，不爲塵埃鑠。
吾蚤拙世用，投老更衰索。
慚無錦繡叚，何由報金錯。